text: Danmark fik hård lodtrækning på Koldinghus
  24 juni 2015 kl. 20.48
  De danske håndboldkvinder skal møde Montenegro, Ungarn, Japan, Tunesien og Serbien ved VM i december. Det blev resultatet af lodtrækningen, som onsdag aften blev foretaget på Koldinghus.
  Det blev ikke den bedste lodtrækning for de danske håndboldkvinder. På forhånd havde danskerne håbet at undgå Serbien og Tyskland.
  Serbien var et af de to lande, som i mandags modtog et wildcard til turneringen af det internationale håndboldforbund (IHF). Tyskland modtog også et wildcard.
  Den danske landstræner, Klavs Bruun Jørgensen, havde sagt, at en gruppe med Serbien eller Tyskland kunne blive "decideret ubehagelig".
  - Puljen bliver svær, og der bliver kamp til stregen. Men der er også hold i de andre puljer, som vi gerne ville have undgået, siger Klavs Bruun Jørgensen til TV2 Sport.
  Alle grupperne, som der blev trukket lod om i Kolding onsdag aften, ser således ud:
  Gruppe A: Danmark, Montenegro, Ungarn, Japan, Tunesien, Serbien.
  Gruppe B: Cuba, Sverige, Holland, Polen, Kina, Angola. Kampene spilles i Næstved.
  Gruppe C: Brasilien, Frankrig, Argentina, Sydkorea, Den Demokratiske Republik Congo, Tyskland.
  Kolding danner rammen om kampene i den gruppe.
  Gruppe D: Norge, Spanien, Rumænien, Rusland, Puerto Rico, Kasakhstan. Kampene spilles i Frederikshavn.
  VM spilles fra 5. til 20. december, og Danmarks kampe spilles i Jyske Bank Boxen i den traditionelle værtsby Herning.
  